
תומר רוזנר

יפה שפירא
<רשם פרלמנטרי:>
רמי בן שמעון
<תכנית לאומית להתייעלות בתאורת חוץ>
<היו"ר אמנון כהן:>
בוקר טוב לכולם. השלטון המקומי, הכול בשליטה? כולם הגיעו? זה החג שלכם, אתם מנהלים את הדיון היום.
<גיל לבנה:>
אנחנו ערוכים ומזומנים. כמו שאתה יודע, אנחנו מנהלים דיונים לא מעטים.

<היו"ר אמנון כהן:>
כל הכנסת היום התגייסה לעזור ולחגוג אתכם ביחד. אנחנו, בוגרי השלטון המקומי, חוגגים איתכם ביחד ורוצים כמובן לסייע כמה שאפשר. אני פותח את הדיון של ועדת הפנים והגנת הסביבה במסגרת יום השלטון המקומי בכנסת.
תכף ניכנס לדיון שביקשתם: תוכנית לאומית להתייעלות בתאורת חוץ. והנושא השני, באותו תחום מבחינת השלטון המקומי: הצורך בחקיקת חוק יסוד: השלטון המקומי.

<תומר רוזנר:>
אנחנו ועדת האם שלהם.

<היו"ר אמנון כהן:>
בוודאי. אומר לי היועץ המשפטי שאנחנו ועדת האם. אנחנו אחראיים מבחינה חקיקתית, מבחינה רגולטורית, על משרד הפנים שהוא הגוף המיניסטריאלי לגבי השלטון המקומי. אנחנו הוועדה שמלווה את כל החקיקה, תקנות וצווים בכל מה שקשור לשלטון המקומי והמרכזי במשרד הפנים.

לכן אנחנו מברכים אתכם על הפעילות שלכם. אתם, כראשי רשויות ושלטון מקומי, עומדים מול האזרחים ואתם חוד החנית של המדינה. נותנים את השירות הראוי לכל תושב ותושב ואנחנו כמדינה צריכים לסייע בידכם לעשות את מלאכתכם נאמנה.

אנחנו כמובן מודעים – אמרתי שאני בוגר השלטון המקומי, הייתי סגן וממלא מקום ראש עיר המשך שש שנים. ניהלתי הרבה תחומים בעירייה, ועדות. הייתי ממונה על מחלקות – ומכירים את הקשיים. אבל מאז עברו כמה חוקים ואט-אט אנחנו רואים שהשלטון המקומי, ראש העיר, קשה לו למשול בעירו כאשר מצד אחד מוטלת עליו אחריות אישית לגבי התקציב ומצד שני, מבחינת ועדות העירייה, לאט-לאט  הורידו את הסמכויות של נבחרי הציבור.
כאשר חבר מועצה נבחר, הוא רוצה לתת מחלקו ולתרום מזמנו – והוא בעיקרון בהתנדבות – ופה הורידו כמעט לוועדות העירייה את הסמכויות והשאירו את זה רק לפקידות. גם ראש עיר נתקל לא פעם בקשיים אם הוא רוצה לבצע מדיניות להיטיב עם האזרחים: פעם זה הייעוץ המשפטי, פעם זה הגזבר.

הם קיבלו מעמד ומשנה תוקף ואז למעשה קשה למשול וקשה לטפל. אנחנו כחברי כנסת וכממשלה, מטילים חובות נוספים על השלטון המקומי ולא תמיד משפים אותם בתקציב ליד אותה חקיקה. למעשה, הם הופכים להיות לפעמים לעבריינים כי הם לא יכולים להוציא לפועל את החקיקה בגלל שהנושא הזה לא תוקצב כראוי.

אנחנו מדינה צעירה. מצד אחד אנחנו חיים על פקודת העיריות הישנה, מהתקופה המנדטורית. אני חושב שמדינה אחראית על ההיסטוריה של הוועדות שהקימה – פעם ועדה כזו ופעם ועדה אחרת – על מנת לשפר, לייעל, לתקצב, אבל לא הייתה אף פעם ראייה מערכתית וכוללת איך אנחנו רוצים לראות היום, בעידן זה, את השלטון המקומי במדינת ישאל, את יחסי הגומלין בין השלטון המרכזי לשלטון המקומי.

 איך אנחנו רואים שמצד אחד, הם חוד החנית של המדינה, הם עומדים מול התושב ומצד שני אנחנו לא תמיד נותנים להם את הכלים ואת המשאבים. האחוזים שנקבעו בזמנו – 75%-25% – רחוקים מלהיות אמיתיים. אני זוכר שתקופתי היחס הוא לפחות 50%-50% אם לא יותר לפעמים.
לכן, כל היחס הזה צריך להבחן מחדש וגם לבחון אם זה בכלל כך צריך להיות. הבנתי מחבר הכנסת בילסקי שמתוכנן כנס באודיטוריום בו גם נדבר. החשוב הוא שאנחנו צריכים לשבת לשולחן עגול: חברי כנסת, משרדים רלוונטיים שקשורים בנושאים האלה והשלטון המקומי ביחד.

יש חוק שעבר בממשלה הקודמת: חוק העיריות המפורסם. אני חושב שצריך לראות ולבחון אותו איזה פרקים בו טובים ואילו פחות טובים, לשבת לשולחן עגול ולמצוא נוסחה מתאימה שתתן מעמד לשלטון המקומי. 
מצד אחד יש רשויות חזקות ויש רשויות חלשות יותר. אנחנו צריכים למצוא את האיזון הנכון לגבי המשאבים או התמיכות שניתנים על-ידי הממשלה לאותן רשויות מקומיות. בכלל, בכל נושא המשילות אנחנו חייבים לשבת ולקדם – אי אפשר להשאיר את המצב כך. הבעיה קשה ביותר ואני רואה שהשלטון המקומי לא תמיד יכול לעמוד במטלות שעומדות בפניו ושהוא יכול לתת שירות עד כמה שאפשר יותר שירות לתושב ולאזרח שהם בחרו אותו, למעשה.

מרגע זה נעבור לנושא של השלטון המקומי ולנושא שרציתם לדבר עליו: התייעלות בתאורת חוץ. אני רוצה, קודם כל, לשבח את עבודת הממ"מ ואת מי שהכינה את העבודה, גב' שירי ספקטור, ואישרה אותה שרון – הן פה איתנו – אני מודה לכן על העבודה היפה והטובה והאיכותית והמעמיקה שעשיתן, שנותנת לנו אינדיקציה איך כל הנושא הזה עובד בשלטון המקומי.
זה מתחיל לתפוס תאוצה ואנחנו נדע, בגדול, על פי הנתונים שהכינו לנו הממ"מ, שמערכת תאורת חוץ בשלטון המקומי, בעיריות, תופסת 45% מכלל התאורה. יש מערכות תאורה של בניינים, של בתי ספר, של מוסדות ציבור – למעשה גם זה כ-40%. אפשר לחסוך כמעט את רוב התאורה על-ידי התאמתה לעידן החדש, לתאורת לד או כל תאורה אחרת חסכונית יותר. בנושא הזה חדש למעשה במדינה, אבל צריך שכל אחד מטעמו או כל אחד שמרכז את התחום הזה, צריך לתת את שלו על מנת שנקדם את הדברים.

בשנת 2008 אימצה הממשלה החלטה שתכליתה הצבת יעד לצמצום כ-20% מצריכת החשמל הצפויה במשק עד שנת 2020, זאת אומרת אנחנו צריכים אט-אט לעבור לחיסכון בתחום הזה של האנרגיה. מי שמתקצב למעשה, על פי מה שאני רואה כאן, זה המשרד להגנת הסביבה, משרד התחבורה בשלבים מסוימים מבחינת הרמזורים.
אנחנו חייבים לפשט את הנושא הזה עד כמה שיותר כי עדיין יש קושי בהוצאת המכרזים בכל נושא ונושא. יש שלטון מקומי שלמעשה הוא מוציא מכרז כללי לפעמים ואז כל רשות מקומית יכולה להתחבר אבל יש דברים שאנחנו גם צריכים לתת אופציה שהשלטון המקומי, הרשות המקומית, תוכל להתקשר על פי אמות מידה כאלה ואחרות, על פי קריטריונים.

פה אני, כמובן, צריך לשמוע את משרד הפנים שהוא צריך לאשר – כמובן לבדוק את כל אמות המידה, כדי שלא יהיה פה מצב של זוכה יחיד או משהו כזה – אבל צריך לפשט את הדברים האלה וצריך לשמור על "רמזור ירוק". צריך להיכנס לזה כמה שיותר מהר. וכמה שנחסוך יותר, גם מבחינת אנרגיה, גם מבחינת כסף, גם מבחינת איכות סביבה – כל הדברים האלה ביחד יכולים להיות טובים ומועילים למשק.

אני רואה כאן חסמים לנושא הזה של התייעלות אנרגטית בתאורת חוץ ברשויות המקומיות: אז קודם כל, יש מחסור במידע ובמודעות לדבר פוטנציאל ההתייעלות ברשות המקומית. אנחנו רואים את המחסור באינפורמציה.

צריך לשבת, לעבות אולי, לחבר חומר. להגיד לאיזשהו אגף או לשלטון המקומי עצמו לרכז את כל התחום הזה, לקבל חומרים, לתת מודעות, הסבר, גם בבתים פרטיים של כל אזרח ואזח שאט-אט יעבור לחיסכון אנרגטי כזה או אחר.
יש לנו גם בחוסר במידע וקשיים ביישום טכנולוגיות חדשות להתייעלות אנרגטית. גם פה, החסם הזה, צריך ללמוד אותו ולראות איך אפשר יהיה ליישם את הטכנולוגיות החדשות להתייעלות הזאת. גם הנושא שראש העיר לפעמים אומר: מי רואה את זה בכלל? החלפתי מנורה, השקעתי כל-כך הרבה כסף, שמתי לדים. 

מהבחינה הזאת לא הכול צריך שייראו – אם אנחנו שמים אנטנות סולריות אז אומרים כולם: פה ראש העיר חוסך. אנחנו צריכים לראות עניינית את הנושא ולראות איך אנחנו נותנים לכל רשות מקומית או ראש עיר לקבל החלטה חשובה ונבונה שיטפל בדבר הזה. על נושא המכרזים דיברנו. אנחנו צריכים לפשט את הדברים האלה ולראות איך אפשר שייכנסו הרשויות המקומיות לנושא הזה ויעלו בהיקף כל פעם מעלה-מעלה ויטפלו בנושא הזה. 

מרגע זה הייתי רוצה לשמוע את השלטון המקומי, את הנציגים של השלטון המקומי: איך אתם רואים את הדבר הזה? האם יש לכם איזושהי תוכנית פעולה? האם אתם עושים איזשהו כנס לראשי רשויות כדי לחשוף אותם לתחום הזה מבחינה טכנולוגית, מבחינה חשיבתית, מבחינת ראייתם ואז לראות אם יש כשלים בדרך ואיך פותרים אותם.
אולי צריך להקים רשות בנושא הזה שתרכז את כל הנושא האנרגטי במדינת ישראל. יש משרד אנרגיה אבל משהו לא עובד או שעובד לאט. לא נגיד לא עובד – עובד לאט. אבל לפעמים, כשהרבה משרדי ממשלה מטפלים בזה אז, מניסיון שיש לי, זה נופל בין הכיסאות בדרך כלל.

אבל אם יש איזשהו מנגנון ואתם תגידו: תשמע, אנחנו עושים, יש לנו תוכנית פעולה, זה סדר העבודה, זאת תוכנית העבודה שאנחנו מקיימים אותה – כמובן שאנחנו עומדים כאן לעזר, אם עדיין לשנות איזושהי חקיקה ולעשות משהו על מנת לקדם את הנושא הזה.

נציגי השלטון המקומי, הבמה שלכם. בבקשה.

<גיל לבנה:>
תודה. בוקר טוב. אני ראש המועצה המקומית שוהם ויושב ראש ועדת איכות הסביבה במרכז השלטון המקומי. ועדה שפעילה בתחומים רבים הנוגעים לאיכות הסביבה במרחב העירוני. בחרנו במפגש הזה לעסוק בנושא אחד: נושא ההתייעלות האנרגטית ברשויות המקומיות.
אני רוצה לפתוח ולהודות לך, אדוני היושב-ראש, על כך שאתה מארח אותנו כאן במסגרת יום השלטון המקומי. אני לפחות, באופן אישי, תמיד כשאני מגיע לוועדת הפנים, אני מרגיש כאן בבית, אני מרגיש שיש כאן לא רק אוזן קשבת אלא גם הבנה לצרכים של השלטון המקומי.

משתמשים במונחים "שלטון מרכזי" ו"שלטון מקומי" – פעמיים "שלטון" – כאילו יש שני סוגים של שלטונות במדינת ישראל. לפחות מנקודת מבטי, ואני חושב שכך נכון שיהיה, ישנו שלטון אחד במדינת ישראל ואנחנו שני מרכיבים של השלטון הזה, כאשר אנחנו בהחלט רואים את הכפיפות שלנו לממשלה ולכנסת, כמי שמוציא לפועל מדיניות ממשלתית. וכמובן, לטובת הוצאה לפועל של המדיניות הממשלתית והשירות לאזרח אנחנו זקוקים גם לסמכויות ולא רק לאחריות שמוטלת עלינו – והיא לא מועטה.
היום הזה הוא יום חשוב. זה יום שבו השלטון המקומי, רשויות מקומיות, ראשי ערים, חברי מועצות עיר, מגיעים לכאן לכנסת ופוגשים את נבחרי הציבור. מציפים את הזוית של השלטון המקומי בכל מעשי החקיקה השונים שנעשים כאן לאורך השנה ולאורך השנים. אני בטוח שההפריה הדדית הזאת שמתקיימת לא רק ביום הזה, אבל היום הוא יום מרוכז – בסופו של דבר מובילה לכך שבמהלך מעשה החקיקה שנעשה כאן, ביוזמות החקיקתיות, ונגעת טוב, אדוני היושב-ראש, בכך שבלא מעט ממעשי החקיקה יש גם היבטים כספיים שבסופו של דבר מתורגמים להוצאה לרשויות המקומיות.

הרשויות המקומיות, בהעדר הכנסה מקבילה, מתקשות לעמוד בהוראות החוק הללו ואז נמצאות במצב לא רצוי, לא מקובל, לא לגיטימי, של חוסר יכולת לבצע מעשי חקיקה כאלו ואחרים.

הנושא שבחרנו בו זה ההתייעלות האנרגטית. יש נם נושאים סביבתיים רבים. חשבנו ביחד עם שותפים שהגיעו לכאן: גם המשרד להגנת הסביבה ששותף איתנו, ותיכף אציג היכן ומה; משרד לאנרגיה ומים וגורמים נוספים, שבנושא ההתייעלות האנרגטית בהחלט אפשר להגיע פה לדיון ענייני, בתקווה שאנחנו נצא מכאן גם עם איזושהי פריצת דרך או התחלה של ממשות ולא רק שכל אחד יאמר את דברו, כפי שקורה לא אחת גם  בדיונים אחרים.
הנושא של ההתייעלות האנרגטית הוא נושא חשוב, לא רק בהיבט של היכולת לחסוך במשאבי ציבור לרשויות המקומיות – ומדובר במאות מיליונים רבים ותכף ניגע גם במספרים – אלא הוא גם נושא סביבתי ממדרגה ראשונה. לא צריך פה, בקהל הזה, להסביר את הקשר שבין התייעלות אנרגטית, חיסכון באנרגיה, לבין הנושא של הפחתת גזי חממה והגנת האקלים.

מדינת ישראל, וממשלת ישראל, התוותה יעדים. הדרך לעמוד ביעדים הללו עוברת בהכרח לא רק במגזר התעשייתי, לא רק בתחום התחבורה ותחנות הכוח, אלא גם בצרכנים: בין אם זה בצריכה הציבורית של הרשויות המקומיות ובין אם זה באוכלוסייה שהיא תושבת רשות מקומית זו או אחרת. ואנחנו, במובן הזה, בהחלט שליחים טובים להשגת היעדים הללו. יש לנו תוכנית פעולה. גם הרשויות הקטנות והבינוניות ועוד קודם לכן גם הרשויות הגדולות – מה שנקרא פורום ה-15. 

שמונה עשרה הערים הגדולות חתמו על אמנה להפחתת גזי חממה וזיהום אוויר בהיקף של 20% עד לשנת 2020 והציר המרכזי של התוכנית הזו הוא התייעלות אנרגטית. תוכנית "תג הסביבה" היא תוכנית מרכז השלטון המקומי והמשרד להגנת הסביבה יזמו עוד בשנת 2010. חתמו על האמנה הזו 56 רשויות מקומיות. האמנה היא לא רק אמנה דקלרטיבית, היא אמנה שהולכת עם מדריכי פעולה ותוכנית עבודה בשלושה תחומים, אחד מהם הוא תחום של התייעלות אנרגטית.
אנחנו מאמינים שהמדיניות, החשיבה, תוכניות הפעולה הללו שמתקיימות היום בכ-70 רשויות מקומיות שהן למעלה מ- 50% מאוכלוסיית מדינת ישראל, הן בהחלט ציר מאוד משמעותי להשגת היעדים הללו ותכף אני אומר מה הם היעדים.

<היו"ר אמנון כהן:>
אנחנו נראה גם מצגת, כן?

<גיל לבנה:>
כן. מיד אחרי דברי הפתיחה, גב' מילכה כרמל, שהיא יועצת סביבתית, תציג מצגת קצרה של כמה דקות. לאחר מכן ניתן דוגמא מרשות מקומית, הלכה למעשה, מה נעשה בתחום הזה ויתקיים דיון קצר.

ישנן החלטות ממשלה שונות, מספרים כאלו ואחרים, שכולן הולכות אחר הצורך הלאומי הזה להתייעל באנרגיה, לצמצם את צריכת החשמל, להפחית גזי חממה. לאחרונה גם מתגבשת תוכנית לאומית לצמיחה ירוקה שאחד המוטיבים שלה זה הנושא של התייעלות אנרגטית. המכנה המשותף של כולם: שהם מצביעים על התייעלות אנרגטית כאמצעי מרכזי ליישום ההחלטות הללו.

מה הפוטנציאל שאנחנו מזהים ברשויות המקומיות? סך כל צריכת החשמל של הרשויות המקומיות, הצריכה הציבורית, מוסדות ותאורת חוץ נאמדת בהיקף של כ-2.5 מיליארד קילוואט/שעה – זה נתון לשנת 2009 – שהם שווים מיליארד ושש מאות מיליון שקל.

מתוך זה המרכיב של תאורת החוץ, שאנחנו מדברים בו במפגש הזה – עומד על כ-45%, זאת אומרת, בערכים כספיים, כ-720 מיליון שקלים מוציאות הרשויות המקומיות במונחים של 2009 בכל שנה, כדי להאיר את הרחובות, הגנים הציבוריים, את המרחב העירוני הפתוח על מנת שיהיה בטוח יותר למעבר, לנסיעה. על מנת שיהיה מוגן יותר. 

זה ללא ספק מרכיב תקציבי פנטאסטי והפוטנציאל להתייעל ולחסוך ממנו הוא אדיר, דווקא בגלל המספרים הגדולים. ההערכות המקצועיות הן שניתן להגיע לחיסכון בהיקף של כ-25% מהיקף צריכת החשמל הזו בפרק זמן של תוך שלוש שנים. פרויקט שיימשך כשלוש שנים.
למרות הפוטנציאל ולמרות החיסכון ולמרות האג'נדה הסביבתית, רשויות מקומיות רבות מתקשות להשיג את היעד הזה. הסיבה המרכזית היא לא חוסר מודעות – אם כי, כמו שכולם יודעים, השלטון המרכזי הוא לא אחד, יש מעל 250 רשויות מרומיות: בחלק יש ידע באחר אין אפילו את המודעות הבסיסית – אבל כשאנחנו מדברים על הרשויות שחתמו על האמנה, ומעל 50% מהאוכלוסייה, עיקר מדינת ישראל, אצלם יש גם את הידע, גם את המודעות.

בשביל לתרגם את זה לפסים מעשיים – צריך את הכסף הראשוני. והכסף הראשוני הוא כסף גדול. אמצעי ההתייעלות האנרגטית הם אמצעים יקרים. כאשר אנחנו סוללים רחוב, כאשר אנחנו ברשויות המקומיות מקימים גנים ציבוריים, אנחנו עושים את זה מתקציב פיתוח שיש לו מקור תקציבי: גבייה של היטל פיתוח כזה או אחר אם מוקמת שכונה חדשה.

לאחר שהשכונה מוקמת, ההיטלים הללו נגמרים – אין לנו את המנוף הכספי לבצע את ההחלפות של אמצעי התאורה האלה למערכות יעילות יותר, וההשקעה היא השקעה אדירה. יחד עם זאת, מאחר וההשקעה הזאת מניבה חיסכון – ישנה נוסחה כלכלית שמאפשרת בהחלט ליצור את המימון לטובת העניין הזה. אני רוצה לסכם: אמרת בצדק, אדוני היושב-ראש, ראשי ערים נבחנים על פי תוצאות. הם בסופו של דבר צריכים להראות שהם הקימו גן ציבורי ואולם ספורט וככל שהם מוסיפים פנסים ברחובות זה נראה יותר טוב, העיר נראית הרבה יותר מוארת, הרבה יותר יפה. ואף אחד לא הולך להיבחר על זה שהוא חסך בחשמל והוא חסך פה ושם. זה נכון.

עם כל זאת, התקדמנו קצת. גם בשלטון המקומי אנחנו התקדמנו ואנחנו יודעים שגם האוכלוסייה שלנו מזהה את הפעילות הזו כפעילות שהיא בהחלט עונה על ציפיות התושבים ואנחנו מקווים שגם בכספים שייחסכו נוכל לבצע גם פעולות אחרות לרווחת האזרחים.

<היו"ר אמנון כהן:>
יש לך כלים להתחיל את הפעילות הזאת? נגיד שקיבלת היטל השבחה, עשית כל מה שצריך: מדרכות, תאורה. אבל את המנורות האלה שמת? יש לך מספיק? מי עוזר בתחילת הדרך? אחרי שאתה כבר תממן, בפעם הבאה שתחליף בעוד שנתיים-שלוש אז כבר יהיו לך הכלים.

<גיל לבנה:>
נכון להיום אין מענק ממשלתי משמעותי – אני לא מדבר על הכנת סקרים שגם זה דבר חשוב – אגב בלא מעט רשויות מקומיות, ברוב הרשויות המקומיות במדינת ישראל, תחום האנרגיה הרשותי לא מנוהל. אין תקן לממונה אנרגיה רשותי שיודע, הלכה למעשה, לבוא ולהגיד: העיר הזו צורכת כך וכך קילוואט/שעה ליום, לחודש לשנה.

לא יודע לבוא ולמפות ולהגיד כמה צורך בית הספר הזה. האם הצריכה שלו נורמטיבית או שהיא חריגה?

<היו"ר אמנון כהן:>
כראש עיר, אתה צריך לשעות את זה.

<גיל לבנה:>
אנחנו צריכם לעשות את זה, נכון. אנחנו צריכים לעשות את זה. זה חלק ממרכיבי תוכנית "תג הסביבה", נכון. סקרים כאלה, למשל, עולים כסף. עולה כסף למפות את הנתונים הללו, לערוך אותם, להכין תוכניות שכאלה. לאחרונה יש סיוע חדש ממשלתי לטובת המטרה הזו.

אבל ההוצאה הגדולה היא ההחלפה של אביזרי תאורה, של התקנה של מערכות חכמות, תוכנות חדשות, של בקרים בתאורת רחובות וכך הלאה, שהחזר ההשקעה שלהם מהחיסכון זה משהו שיכול להתפרש גם לתקופה של שבע-שמונה ועשר שנים, תלי איזה מערכות מתקינים.

<היו"ר אמנון כהן:>
כמה רשויות חתמו על האמנה?
<גיל לבנה:>
56 רשויות מקומיות ויש עוד 18 ערים גדולות.

<היו"ר אמנון כהן:>
מי שחתם כבר נכנס לפעולה הזאת?

<גיל לבנה:>
מי שנכנס – חתם והתחייב. אנחנו עשינו סדנאות לממוני אנרגיה ברשויות מקומיות, אנחנו מבצעים הדרכות, מדריכי פעולה הופקו וחולקו לאותן רשויות מקומיות, ואנחנו כבר מרגישים שיש בשלות, לא רק של מודעות, לא רק של מיפוי, לא רק של סקר אלא גם להיכנס להשקעות בתשתיות שיניבו את התוצאה הזאת, כי בלי זה אנחנו נהיה חכמים יותר, מבינים יותר, אבל לא נראה תוצאות.

<היו"ר אמנון כהן:>
נראה את המצגת.

<גיל לבנה:>
מילכה כרמל תציג את המצגת. בסוף המצגת יש Action item שאנחנו רוצים להעלות פה לדיון.

<מילכה כרמל:>
בוקר טוב ליו"ר הוועדה, למשתתפים. בדקות המועטות שעומדות לרשותי אני רוצה להציג בקצרה את ההצעה שלנו להתייעלות בתאורת חוץ, רקע לפעילות שמתקיימת, קצת החלטות ממשלה – שמענו על חלק מהן, נתונים מספריים, מהו הפוטנציאל האמיתי של ההתייעלות האנרגטית ובסוף Action items –מה אנחנו רוצים.

אלו שלושת התוכניות המרכזיות שמתקיימות היום בשלטון המקומי. מתמודדות עם עשרות רשויות מקומיות עם נושא הגנת הסביבה באמצעות התוכניות האלה. תוכנית "תג הסביבה" מלמדת את הרשויות המקומיות לנהל את צריכת המשאבים שלהם ובראשונה את צריכת האנרגיה.
באמצעות התוכנית הזו אנחנו מנסים למפות וליצור מדדים נורמטיביים: האם תלמיד שצורך ממוצע של 50 קוט"ש בבית ספר זה נורמטיבי או מספר אחר? כדי שתהיה אפשרות לדעת היכן פוטנציאל החיסכון והיכן להשקיע.

אלו הן ההחלטות. אני לא אעבור עליהן אבל כולן כאחד, דנות באנרגיה בהפחתות גזי חממה, כולן מצביעות על התייעלות אנרגטית כאמצעי מרכזי להשיג את היעד של הפחתת גזי חממה.

<גמי ברזילי:>
אני רוצה לומר מילה על החלטות הממשלה.
<היו"ר אמנון כהן:>
בבקשה.

<גמי ברזילי:>
כשידענו שהולכת להיות החלטת ממשלה כזאת – פנינו לראש הממשלה ולשרים ובקשנו שהשלטון המקומי יהיה חלק מתקצוב של הכספים האלו. לצערנו לא נענינו.
<היו"ר אמנון כהן:>
למה?

<מילכה כרמל:>
אני אשמח, יו"ר הוועדה, אם תיתן לי להעביר את המצגת ברצף ואחרי זה נפתח את הדיון.

<היו"ר אמנון כהן:>
אתם מאותה משפחה. הוא רצה להוסיף משהו. בבקשה.

<מילכה כרמל:>
זוהי תמונת המצב של צריכת החשמל הממוצעת במדינת ישראל. אנחנו רואים ש-25% מצריכת החשמל מוקדשת לתאורה. מתחלקת לתאורת חוץ ותאורת פנים. אם נסתכל רק על פילוח צריכת החשמל בתוך הרשויות עצמם, ממתקני הרשות המקומית, אנחנו רואים שכמעט 50% מוקדש לתאורת רחוב, לרמזורים.
אם אנחנו נוסיף לזה גם את מערכות התאורה במבנים, אנחנו מגיעים כבר ליותר מ-50% מחשבונות החשמל של הרשויות המקומיות בישראל מוקדשות למערכות התאורה. הטבלה הזו היא קצת מפורטת אבל אני רוצה שנסתכל על כמה מספרים ונחוש מהו הפוטנציאל האמיתי מבחינת צריכת חשמל, סף וגזי חממה.

תסתכלו על העמודה הראשונה לשנת 2010: אם היינו מתייעלים ב-25% - אגב, זו הערכה שמרנית להגיד שההתייעלות תגיע רק ל-25%, אפשר להגיע אפילו ל-40% - היינו רואים שאנחנו נחסוך כ-400 מיליוני קוט"ש בשנה. היינו חוסכים כמעט חצי מיליארד שקל וזה שווה ערך לכ-400 אלף טון פליטות גזי חממה.

נסתכל בעמודה האחרונה: אם ניקח ברצף את כל השנים משנת 2010 ועד שנת 2020, בהנחה שמרנית של התייעלות הדרגתית, היינו יכולים לחסוך 2.5 מיליארד קוט"ש. מבחינת ערכים כספיים כמיליארד שקלים ומבחינת גזי חממה כמעט שני מיליון טון פליטת גזי חממה.
<היו"ר אמנון כהן:>
השר להגנת הסביבה מודע לנתונים הללו?
<מילכה כרמל:>
כן, כמובן. אנחנו העברנו את הנתונים.

<גיל לבנה:>
לא רק מודע – הוא שולט בהם. אין נתון סביבתי שהשר להגנת הסביבה שהוא לא מכיר אותו.

<מילכה כרמל:>
יש כאן נציג של השר להגנת הסביבה – ניתן לו לדבר.

<היו"ר אמנון כהן:>
אנחנו נשמע אותו. אנחנו מבינים שהוא מתקצב, הוא רואה את הצורך הענייני והחשוב. שמעתי גם שהוא אחד מהמתקצבים הגדולים.

<מילכה כרמל:>
כשחיפשנו את הכסף מתחת לפנס, הסתבר שמרבית הכסף להתייעלות אנרגטית ברשויות המקומיות נמצא במשרד להגנת הסביבה ואני בטוחה שהם שותפים נאמנים לתוכנית הזאת. אנחנו עוד מעט נשמע את הנציג שלהם.
יש כן מקרה בוחן של עיריית חולון שהתקדמה בנושא, גילתה את הפוטנציאל, השקיעה כ-10 מיליון שקלים במשך חמש שנים. שליש מפנסי הרחוב שלה שודרגו. החזר ההשקעה הוא בין ארבע לחמש שנים והיא חסכה 40% מצריכת החשמל של תאורת הרחוב שזה נתון מאוד מרשים.

בואו נראה את ההצעה שלנו: בהנחה שהרשויות המקומיות מספיק איתנות בשביל להוביל מהלך כזה בזכות עצמן, בלי סיוע חיצוני – מה שאינו נכון – אבל בואו נראה מה היה קורה אם היה להם את הכסף הזה.

אם היינו משקיעים אלף שקל לעמוד – אגב, זה מחיר יפה מאוד - - -

<היו"ר אמנון כהן:>
אלף שקל לעמוד? זה הרבה, לא?

<מילכה כרמל:>
כן. פה מדובר על כמה וכמה טכנולוגיות.

<גיל לבנה:>
תשמע, אביזר תאורה של תאורת לד – החלפת הראש לתאורת לד – שזאת התאורה הכי חסכונית היום - - -

<היו"ר אמנון כהן:>
אלף שקלים?

<מילכה כרמל:>
לא. יותר.

<גיל לבנה:>
האביזר עצמו עולה כ-2,500 שקל, לא העמוד.
<מילכה כרמל:>
הפנס לד עולה 6,500 שקל.

<היו"ר אמנון כהן:>
נייצר בסין – יותר זול.

<גיל לבנה:>
כולם סינים.

<מילכה כרמל:>
בכל מקרה זה מה שקורה.

<גיל לבנה:>
משהו קורה להם בדרך לפה. הם מתייקרים. בסין הם לא עולים ככה.

<מילכה כרמל:>
יש כאן טכנולוגיות אחרות, אפילו אין פה טכנולוגיית לד, הן יותר יקרות.

<היו"ר אמנון כהן:>
כחול-לבן נייצר – יותר זול.

<מילכה כרמל:>
יש לנו כאן נציגים מהמגזר העסקי – נשמע אותם – לדעתי הם לא ממליצים היום, חלקם לפחות, על תאורת לד בפנסי רחוב. אבל אני מדברת על טכנולוגיות אחרות.

<היו"ר אמנון כהן:>
בסדר, יכול להיות שיש משהו אחר יותר יעיל ויותר חסכוני.

<מילכה כרמל:>
היינו מגיעים לחיסכון של כ-25% וגם 25% מפנסי הרחוב ברשויות המקומיות. אבל אם היינו – וזה מה שאנחנו חותרים אליו – מקבלים סיוע ממשלתי, 25% מתוך ההשקעה בכל עמוד על פני 10 שנים בהשקעה של 200 מיליון שקל, רבותי, היינו משדרגים את כל מערכות התאורה ברשויות המקומיות  ומשיגים את פוטנציאל החיסכון העצום במערכות אלו.

למה זה בכל זאת לא עובד? קצת נגעת בזה, אדוני היו"ר, וגם ראש המועצה ויו"ר הוועדה לאיכות סביבה, החסמים המרכזיים הם שעדיין לא כולם מכירים את הפוטנציאל הזה.
<היו"ר אמנון כהן:>
שאלתי מתי יש כנס בשלטון המקומי?

<מילכה כרמל:>
היו רבה כנסים. כבר עשוני במסגרת תוכנית "תג סביבה" ובמסגרות אחרות, בעזרת חברת החשמל.

<היו"ר אמנון כהן:>
ועדיין אין מודעות?

<מילכה כרמל:>
יש מודעות אבל יש עוד חסמים. אחד מרכזיים הוא המענק הראשוני בשביל לעבור את המחסום של תחילת היישום והתקנת הטכנולוגיות. המחסום שהוא אחד הבעייתיים שלנו מופנה למשרד הפנים – הקושי באישור מכרזים ארוכי טווח. כי אם הרשויות המקומיות לא משקיעות ועוברות לחברות פרטיות שהן משקיעות – הם צריכים לפרוס את התשלומים על פני יותר מחמש שנים ושם אנחנו בבעיה וצריך למצוא את הדרך הנכונה מול משרד הפנים, כמה מודלים להתקשרויות ארוכות טווח שיהיו מודלי מדף שהרשות תוכל לקבל, בקלות יחסית, את האישור לאותה התקשרות.

<היו"ר אמנון כהן:>
אפשר שהמדינה תיתן לכם הלוואה, לעיר או לרשות מקומית שרוצה לעשות פעילות כזאת ואז, מהחיסכון אפשר להחזיר לאט-לאט, נכון? זה לא עובד? בקשתם?

<גיל לבנה:>
עובד.

<היו"ר אמנון כהן:>
אפשר גם לעשות את זה באופן של BOT: היזם ישקיע ומהרווחים יקזז את הוצאותיו. המודל הזה עובד?

<גיל לבנה:>
הפרקטיקה הזאת של גורמים פרטיים, של חברות פרטיות, שייבצעו את ההשקעות האלה הראשוניות האדירות ויתוגמלו מהחיסכון לטווח  זמן מצריכה שני דברים: שהרשויות המקומיות תוכלנה להתקשר בהתקשרות שהיא מעבר לחמש שנים. כמו שבוודאי אתה יודע, היושב-ראש, רשויות מקומיות רשאיות להתקשר בחמש שנים ומעבר לזה צריך אישור שר.
אנחנו רוצים להגיע להמלצה למשרד הפנים – נמצא פה גם היועץ המשפטי של משרד הפנים – המלצה לשר הפנים כדי לאפשר - - -

<היו"ר אמנון כהן:>
למה צריך אישור שר?

<גיל לבנה:>
העיקרון הוא התקשרות עד חמש שנים ולא מעבר לזה.

<היו"ר אמנון כהן:>
הבנתי, זה העיקרון, אבל בנושא הזה צריך גמישות.

<גיל לבנה:>
נכון. מניסיוני אני יכול להגיד לך שכדי לקבל אישור לפרויקט BOT בתחום כזה חדשני ולא תחום קונבנציונלי, לוקח לנו כמה שנים. איזה יזם בכלל יתקשר איתנו? זאת הבעיה. אנחנו רוצים לפשט את העניין הזה - - -

<היו"ר אמנון כהן:>
הממ"מ הצביעו על זה.

<גיל לבנה:>
שתצא הנחיה גורפת בנושאים האלה.

<היו"ר אמנון כהן:>
סיימתם? כן, כבוד חבר הכנסת מקלב. מה שלומך?

<אורי מקלב:>
תודה רבה, אדוני היושב-ראש, במיוחד ביום זה, חג זה של הרשויות המקומיות

<היו"ר אמנון כהן:>
היית שנים רבות בשלטון המקומי.

<אורי מקלב:>
כולנו בוגרי השלטון המקומי. אני חושב שדווקא בנושא הזה, במקום להרחיק לכת, ה-BOT יכול להיות לא רק באחזקה או בהחלפת הנורות אלא באחזקה של כל נושא החשמל והקמתו. אבל הנושא הזה של הקלה במכרזים ולשים יותר דגש על המחיר ולא בדברים אחרים, כפי שמופיע גם במסמך של ממ"מ כפי שציינת, זה יכול להיות הרבה יותר אפקטיבי. 

צריך לעשות הקלות בחוק המכרזים לרשויות המקומיות במכרזים שהם מוציאים בנושא ההתייעלות האנרגטית כיוון שהתברר לנו שבסופו של דבר מי שזוכה זה מי שנתן את המחיר הכי זול. הוא יכול להיות הכי זול בקנייה ולא החלק האחזקה ששם המשמעות הרבה יותר גדולה לטווח ארוך.

<היו"ר אמנון כהן:>
מר נתן בביוף פה? אחר כך תיתן לי תשובות לדברים שעולים.

<גיל לבנה:>
אני רוצה לסכם את ההמלצות שלנו.

<היו"ר אמנון כהן:>
בקצרה כי אני רוצה לשמוע גם אחרים. אנשים באו מרחוק.

<גיל לבנה:>
אנחנו לא רק אומרים למשרדי הממשלה: סייעו לנו במענקים. אנחנו אומרים שגם מתוך מענקים שקיימים לשלטון המקומי – מענקי הפיתוח שמשרד הפנים מקצה לרשויות שזכאיות לו – אנחנו היינו מציעים למשרד הפנים לצבוע מתוך המענקים הללו - - -
<היו"ר אמנון כהן:>
למה? תצבע אתה לבד. בשביל מה אתה קובע? אם תרצה 12% או 7% – אתה תשלוט בזה. הוא ייתן לך את המענק ואתה תעשה, אני סומך עליך כבר. אל תגביל את עצמך.

<עמיחי דרורי:>
כדאי לקבוע מינימום של 10%. כל המגדיל הרי זה משובח.

<מילכה כרמל:>
יש פה פוטנציאל של חיסכון ואחרי זה השקעה בדברים אחרים.

<היו"ר אמנון כהן:>
אולי הרשות רוצה 20%, למה 10%?

<מילכה כרמל:>
זה המינימום.

<גיל לבנה:>
היא יכולה. מעל היא היכולה. אבל אם לא יבטיחו מתוך זה ​– אז יקימו עוד גינה ציבורית או עוד מבנה כזה או מבנה אחר.

<היו"ר אמנון כהן:>
טוב, נתקדם. דיברת על הקצאת תקציב. מה עוד?

<גיל לבנה:>
הדבר השני זה להקצות תקציב של 220 מיליון שקלים. ראיתם מה ניתן לעשות ב-200 מיליון שקל באותן הנחות עבודה: להקיף את כלל התאורה הציבורית במדינת ישראל, מתוך אותה החלטת ממשלה שהיא גם מתוקצבת.

יצירת כללים וקריטריונים להשקעות עבור חיסכון עתידי בצריכת חשמל – נדלג על זה. אנחנו רוצים שחברת החשמל שעושה – אני יכול להגיד את גם מנקודת מבטי כלקוח – שתעשה יותר בעניין הזה. היא לא רק מוכרת את החשמל אלא גם צריכה לקחת אחריות גם על תהליכי ההתייעלות הללו.
בסופו של דבר, תהליכי ההתייעלות הללו עשויים לחסוך לחברת החשמל את הצורך בהקמת או בהרחבת תחנות כוח חדשות.

הנושא האחרון הוא האישור של מרד הפנים להתקשרות ארוכת טווח – שלא נהיה מוגבלים בחמש שנים. עד כאן. תודה רבה לכולם על ההקשבה.

<היו"ר אמנון כהן:>
תודה. אני רוצה לשמוע כמה יזמים שיש להם נגיע בנושא הזה ואחר כך נשמע את משרדי הממשלה ונראה איך אנחנו מחברים את הדברים. מנכ"ל חברת "אור עד מהנדסים", בבקשה אדוני, איך אתה מתחבר לפאזל שלנו?

<מתתיהו גרוסינגר:>
חברת "אור עד מהנדסים" היא חברה מסחרית עתירת טכנולוגיה. אנחנו מייצגים בארץ חברת אירופאיות ואת חברת "קופר" מארצות הברית שהיא המובילה בתחום של תאורת לדים לתאורת רחובות. אני רוצה לציין את ראש מועצת שוהם שכעת יוצא מכרז שלכם עם גופי תאורה שלנו; את ראש עיריית כפר סבא שהתקין 2,000 גופי תאורה בשכונה החדשה בתאורת לד – אתם מוזמנים לראות את עוצמת התאורה ואת החיסכון הגדול בחשמל שמגיע ל-45% בחיסכון המוחלט של התאורה עם אחריות לחמש שנים של אורך חיים.

זאת לא תאורת העתיד – זה ההווה. כולם מדברים על לד כאילו שהוא יהיה בעתיד. הוא קיים, הוא נמצא בכל העולם. בארצות הברית בכל הערים - - -
<היו"ר אמנון כהן:>
אבל הוא יקר. יקר מאוד. 2,500 שקל עולה רק הגוף.

<גיל לבנה:>
בגלל זה הוא אמר רק שוהם, רעננה וכפר סבא.

<מתתיהו גרוסינגר:>
אני רוצה לעדכן את חברי המועצה, ראשי המועצות והערים – גופי התאורה שאתם רואים ברחובות עולים לא 2,500 שקל, הם עולים גם 5,000 שקלים בתאורה הרגילה. זה עניין של דקורציה. בורא עולם נתן לנו שמש ואין בו שום גוף תאורה.

יש כל מיני מחלוקות בין אדריכלים. יש ראש עיר שרוצה שהגוף תאורה ייפה את העיר שלו. הוא שם עמודי תאורה ברוחב של עמודים בפאריז – שאישה עם עגלת תינוק לא יכולה לעבור במדרכה. זה עניין של תפיסה. אבל תבינו, גופי התאורה שינם היום במדינת ישראל עולים אלפי שקלים עם התאורה הישנה שלא מביאה את כל החיסכון.

הגוף תאורה החדש שמגיע עם היעילות המרבית של תאורה לא חייב להיות בסכומים שאתם נוקבים. אין גוף תאורה באלף שקלים. הגופים שאתם רואים על כבישי מע"צ עולים כ-1,200-1,000 שקל.

<מילכה כרמל:>
מדובר על טכנולוגיות חיסכון, בקרים.

<מתתיהו גרוסינגר:>
אבל כשיש לדים לא צריך בקרים. תבינו, בתאורה יש שני דברים: יוצר הכוח של התאורה – יש לנו אנרגיה שיוצרת הרבה חום ומעט מאוד אור. לעומת זאת, בלד אנחנו מגיעים להספקים של הרבה אור ופחות חום.  הניצולת של הגוף, היות ואין בו רפלקטור, אלא כל לד עצמו הכיסוי שלו משמש כרפלקטור - - -

<היו"ר אמנון כהן:>
איך אתה משתלב בפאזל? לא בערים חזקות אלא באופקים, שדרות?

<מתתיהו גרוסינגר:>
אנחנו נשתלב בכל דרך שהיא. קודם כל, אנחנו עושים ימי עיון לראשי ערים ולמהנדסים כדי שיבינו מה זה הלד.

<היו"ר אמנון כהן:>
מה עם המחיר?

<מתתיהו גרוסינגר:>
המחיר מצוין. שימו לב - - -

<היו"ר אמנון כהן:>
אתה תשים לב למה שאני רוצה להגיע: איך גוף עסקי נכנס גם לפריפריה, לא רק למקום חזק. אז תגיד לי אתה למה זה כל-כך יקר, בגלל שזה חדש או בגלל שמהייצור ועד הייבוא מרוויחים 300%, ואז זה נהיה יקר?

<מתתיהו גרוסינגר:>
לא מרוויחים 300%.

<גמי ברזילי:>
מה מרכיב המיסוי של מנורות לד?

<מתתיהו גרוסינגר:>
אין מיסוי בכלל – יבוא מארצות הברית אין מיסוי בכלל.

<היו"ר אמנון כהן:>
אז למה זה כל-כך יקר?

<מתתיהו גרוסינגר:>
אין מרכיב מיסוי. המחיר יקר עדיין בגלל שהטכנולוגיה חדשה ומתפתחת. אבל יש תחזית לירידת המחירים.

<היו"ר אמנון כהן:>
הבנתי. עוד 10 שנים?

<מתתיהו גרוסינגר:>
לא. הרבה פחות, הרבה פחות. המחירים ירדו בצורה דרסטית.

<היו"ר אמנון כהן:>
תודה, תודה. נשמע גם אחרים שרוצים לדבר. אורן מורגן, בבקשה אדוני, תציג את עצמך.

<אורן מורגן:>
אני מנהל הפרויקט בישראל של חברת "פאוורסיינס" מקבוצת "שיכון ובינוי". חברה שעוסקת בתחום של התייעלות אנרגטית וחיסכון בחשמל. ההתמחות שלנו היא גם פיתוח וייצור ושיווק מערכות לחיסכון - - -
<היו"ר אמנון כהן:>
אתם מייצרים בארץ?

<אורן מורגן:>
כן, כן. מייצרים בארץ.
<היו"ר אמנון כהן:>
יקר ככה? 2,500 שקל לכל גוף או 5,000?

<אורן מורגן:>
אנחנו לא מייצרים גופים. מייצרים מערכות שמתקינים אותן במרכזיות התאורה. טכנולוגיה כחול-לבן, המפעל פה בישראל באור יהודה ולא ייבוא מסין וכו'. המערכות האלה מותקנות במרכזיות התאורה והמטרה שלהן היא הפחתת מתח העודף על רשת החשמל. בהקבלה לתחום המים – זה סוג של "חסכמים" לרשת החשמל. בקרים שמת קינים אותם על המרכזייה ויודעים לנתב - - -

<היו"ר אמנון כהן:>
יש מודעות? עובדים כבר איתם?

<אורן מורגן:>
בהחלט. הבקרים שלנו מותקנים בעשרות רשויות ביניהן גם בעיריית שוהם.

<היו"ר אמנון כהן:>
באופקים יש? בשדרות יש? דימונה?

<אורן מורגן:>
באופקים יש, בשדרות יש, בנתיבות יש. בדימונה אין, אבל בערד יש.

<היו"ר אמנון כהן:>
תודה רבה. חבר הכנסת מקלב, רצית לדבר? יש לך גם דיון בוועדת הכספים.

<אורי מקלב:>
דבר ראשון רציתי לברך אותך, אדוני היושב-ראש, אתה באמת הואלת וקיימת דיון ביום המיוחד הזה של יום מרכז השלטון המקומי בנושא ההתייעלות האנרגטית. אולי יש הרגשה או רושם שהדברים האלה הם אקסטרה והם לא דברים משמעותיים בתוך סדר-היום - - -
<היו"ר אמנון כהן:>
למה? הם יחסכו 50% מהתאורה ויתנו את זה לרווחה בעיר, לא יותר טוב?

<אורי מקלב:>
אתה באמת מצאת וזיהית את הפוטנציאל שטמון פה בנושא הזה. ראינו במצגת ושמענו ממך, ראש עיריית שוהם, את המספרים המיוחדים והגדולים האלה וכמה משמעותית מאוד היא ההתייעלות. אין ספק שבשלטון המקומי – גוף כזה מרוכז ומאורגן – שם ההתייעלות היא אפקטיבית הרבה יותר מאשר אצל האזרחים, כל אחד בבית שלו.

בלי לפגוע בשום מבצע כזה של החלפת מקררים ועוד – אלו גם דברים מאוד חשובים – אני אומר שהריכוז והשותפות שיש בשלטון המקומי הם ללא ספק חשובים מאוד. לכן, העידוד והתמרוץ צריך להיות חלק מאוד משמעותי בפעולות המשרדים השונים.

לא לפני הרבה שנים, אולי בתקופה שגם אתה היית, נתקלנו ברשויות ועיריות שהחשיכו רחובות בלילה בגלל חיסכון. היום ברור שהם לא נמצאים במצב הזה אבל זאת לא סיבה שאנחנו לא נחסוך ולא נתייעל הרבה יותר.
<היו"ר אמנון כהן:>
כמה ראשי עיר שילמו בראשם על החיסכון.

<אורי מקלב:>
אבל הם עשו את זה מחוסר ברירה. הם חשבו שאולי בזה הם יזעזעו את המערכת. צריך להעלות את זה לסדר-היום. אנחנו התחנכנו על חיסכון במים. רוב צריכת המים עד 2014 תהיה ממים מותפלים שזה דבר חשוב אבל מי שיודע ומבין יודע שההתייעלות האנרגטית היא הרבה יותר משמעותית ואפקטיבית ויעילה מנושאים אחרים – בלי לפגוע בדברים אחרים. על סדר-היום צריך להעלות את הנושא של התייעלות וחיסכון בחשמל  והמשמעות היא התייעלות אנרגטית.

מה שחשוב לנו כחברי ועדה, ההרגשה שלנו, שצריך להיות הרבה יותר שילוב בין המשרדים השונים. גם המשרד לאיכות הסביבה והמשרד לאנרגיה ומים. אני חושב ששילוב הפעולה של שניהם בעניין הזה יכול להביא הרבה יותר תועלת. ההרגשה היא שכל אחד עובד בגישה שלו ולבד מול הרשויות. איני חושב שחיבור בין שני המשרדים האלה יוכל להביא למשמעויות הרבה יותר חשובות. תודה.
<היו"ר אמנון כהן:>
תודה רבה. נשמע את חברת החשמל. מר בן ציון גמליאל, איך אתם מתחברים לנושא?

<בן ציון גמליאל:>
אני סגן מנהל מחוז ירושלים לשיווק ושירותי לקוחות. כאן ביקשו לחייב את חברת החשמל. אני רוצה להגיד שאנחנו מחויבים כבר כמה שנים לנושא הזה. זה נכון שאנחנו אמונים על ייצור החשמל ואנחנו רוצים למכור כמה שיותר חשמל, אבל אנחנו בהחלט מודעים לחשיבות של החיסכון באנרגיה ולא רק בגלל המחסור בחשמל שקיים ושכולם מכירים אלא בגלל החיסכון בהיבט הציבורי והאקולוגי.

לפני כשנתיים קיימנו כנס עם פורום ה-15 לגבי הנושא של התייעלות אנרגטית. אנחנו יזמנו אותו. אני אישית טיפלתי בנושא הזה. לצערי, הפעילות לאחר מכן הייתה יחסית מתונה בלשון המעטה וזה חבל, אבל עכשיו אני רואה את ההתעוררות בנושא הזה.

<גיל לבנה:>
העלתם את מחיר החשמל – אז התעוררנו.
<בן ציון גמליאל:>
זה לא בידנו. יש "רשות לעניינים ציבוריים – חשמל" שמטפלת בנושא הזה ואנחנו לא מרוויחים בנושא הזה.

<גיל לבנה:>
לא אתם.

<היו"ר אמנון כהן:>
איך אתם מעודדים?

<בן ציון גמליאל:>
לחברת החשמל יש - - -

<היו"ר אמנון כהן:>
הקשבת לי? איך אתם מעודדים?

<בן ציון גמליאל:>
לחברת החשמל יש ידע מקצועי רב בתחום הזה שנמסר חינם אין כסף, חופשי לכל מי שירצה. אנחנו נשמח לעזור לכל גוף שירצה לפעול בנושא הזה ויהיה מוכן השקיע. יש לנו פריסה ארצית מאוד רחבה באמצעות חמישה מחוזות עם מרכזי שירות בערים הגדולות. ניתן לפנות אליהם ולקבל את הייעוץ הזה ככל שיידרש.

<היו"ר אמנון כהן:>
דיברו בשלטון המקומי לגבי סקרים שנעשים ועולים הרבה כסף. אולי תוכלו להירתם לנושא הסקרים לפחות?

<בן ציון גמליאל:>
זה נושא שאפשר לבדוק אותו. כרגע, חברת החשמל בבעיית מזומנים מאוד-מאוד קשה. לא נוכל להיכנס כרגע, לפי דעתי, לתחום הזה, אבל זה שווה בדיקה. בכל מה שקשור לנושא של העברת יידע - - -

<היו"ר אמנון כהן:>
מתי תגידו שאתם לא בגרעון?

<בן ציון גמליאל:>
אנחנו לא בגרעון. יש חובות אנחנו לא עושים גרעון.

<היו"ר אמנון כהן:>
אני גם יודע מאיפה נובעים החובות האלה.

<בן ציון גמליאל:>
בכל מה שקשור בנושא של העברת יידע, בכל מה שקשור לנושא של יישום יידע טכנולוגי – אלו הדברים שעלו כאן – אנחנו נוכל לתת שירות בהיקף רחב.

<היו"ר אמנון כהן:>
הבנתי. תודה. מר צביקה סגל, בבקשה. את מי אתה מייצג?

<צביקה סגל:>
אני מנכל חברה בשם "מטרולייט". חברה שמתמחה בפתרונות להתייעלות אנרגטית בהספקים גבוהים, משנקים אלקטרוניים.

<היו"ר אמנון כהן:>
מתאים לשלטון המקומי?

<צביקה סגל:>
ממש מתאים לשלטון המקומי.
<היו"ר אמנון כהן:>
איך אתם מתחברים?

<צביקה סגל:>
אני חייב להגיד: ראיתי יושב-ראש שמנהל דיון ביד רמה ושולט בחומר – ביקשתי זכות דיבור.

<היו"ר אמנון כהן:>
אם לא – לא היית מדבר?

<צביקה סגל:>
כנראה שלא. "מטרולייט" זו חברה ישראלית שקיימת כבר הרבה שנים עם למעלה מ-800 אלף התקנות בעולם, עשרות אלפי התקנות בישראל. כמה עשרות אלפים של יחידות כאלה מותקנות בישראל.

<היו"ר אמנון כהן:>
באילו ערים אתם עובדים?

<צביקה סגל:>
יש שורה של ערים. אבל המשוגעים לדבר, שהתחילו עם זה כבר לפני חמש-שש שנים, הן חולון, אשדוד, רמלה.

<היו"ר אמנון כהן:>
רמלה התחילו? מה אתה אומר?

<צביקה סגל:>
ברמלה כבר דורשים ויש גופים שמונעים מהם.

<היו"ר אמנון כהן:>
בצפון אתם עובדים? בשלומי, קריית שמונה?

<צביקה סגל:>
יש כמה עיריות קטנות בצפון.

<היו"ר אמנון כהן:>
אתה אומר שהיוזמה צריכה לבוא מהעיר? חברת החשמל עושה יוזמות.

<צביקה סגל:>
אני חייב להגיד שבאחד מהכנסים של הרשויות המקומיות, כשהצגתי את גודל החיסכון לרשויות – רק לתת לכם תחושה: על כל 5,000 נקודות תאורה החיסכון הוא מיליון שקל בשנה, לא כולל חיסכון נוסף בהוצאות התחזוקה. הפיתרון הזה, מעבר לזה שמאפשר חיסכון באנרגיה, הוא גם מאריך את חיי המנורה פי שתיים. מי כמוכם יודע שלהחליף מנורה יותר יקר מהמנורה עצמה.

<היו"ר אמנון כהן:>
אתם תהיו מסוגלים להיכנס ל-BOT? לפרויקטים כאלה ברשויות מקומיות, אם נרחיב את הזמן?

<צביקה סגל:>
יותר מזה – רוצים, מעוניינים. יש משקיעים שעומדים מאחורינו והיו מוכנים גם לממן תוכניות כאלה - - -
<היו"ר אמנון כהן:>
משרד הפנים שומע, כן?

<צביקה סגל:>
הדבר היחידי שנדרש זה ערבות מדינה כי לעשות תהליך כזה עם רשות מקומית – כשמביאים משקיע ולא משנה אם הוא ישראלי או לא - - -

<היו"ר אמנון כהן:>
רשות מקומית תמיד משלמת. אין לך בעיה. לא ראיתי שהם לא משלמים. אם עשית הסכם – נגמר הסיפור. הגזבר שלו לא ייתן לו לעשות הסכם אם אין לו תב"ר מסוים, אם אין לו תקציב מסוים או אין לא התכנות כזו של חיסכון. המערכת עובדת כך שאם לא יעמדו בהתחייבויות מבחינה ציבורית – הוא לא יאשר. יש יעוץ משפטי, יש גזבר, הם קובעים היום. לא ראש העיר קובע.
ראש עיר קובע משהו? אתה חושב ששר במדינת ישראל קובע משהו? שום דבר הוא לא קובע. נכון? היועץ המשפטי קובע, רק יועץ משפטי. אם יועץ משפטי יגיד כן – יהיה כן. יגיד לא – לא יהיה. אז מה אתה מוטרד? לכן לא צריך פה בטחונות.

<צביקה סגל:>
שאלת כמה זה עולה: בהתקנה חדשה – מי כמוכם יודע – לשים עמוד חשמל, עמוד תאורה סטנדרטי זה בין 10,000 ל-14,000 שקל תלוי בגודל ההנחה שהקבלנים נתנו במכרז. אני לא  מדבר על עמודים דקורטיביים שיכולים להגיע גם לעשרות אלפי שקלים. ההבדל בין עמוד תאורה עם משנק רגיל למשנק אלקטרוני שמביא את כל ה"הוקוס פוקוס" הזה – מאות שקלים בודדים. עכשיו תחשבו: זה החזר השקעה - - -
<היו"ר אמנון כהן:>
זה מאות שקלים, לא  2,500?

<צביקה סגל:>
זה אותו גוף בדיוק.

<היו"ר אמנון כהן:>
לא כדאי לקנות?

<גיל לבנה:>
זאת טכנולוגיה שמיושמת.

<צביקה סגל:>
מה שיפה בטכנולוגיה הזאת שהיא קיימת, היא ישימה. את מחלות הילדות שלה היא עברה כבר לפני חמש שנים. ברשותך, עוד משהו שלא קשור אלינו, ללמוד קצת מהגויים, אם זה בסדר?

<היו"ר אמנון כהן:>
אנחנו בדרך כלל אור לגויים אבל אין מניעה ללמוד מהם דברים.

<צביקה סגל:>
המדינה הכי מתקדמת בעולם בתחום הזה היא קליפורניה. לפני 15 שנה, בחקיקה, החליטה קליפורניה ששלושת יצרני החשמל שם מנועם מלהרחיב תחנות פחם.

<היו"ר אמנון כהן:>
שמעת? חברת החשמל, אם לא תעשו את הסקרים על חשבונכם בסוף זה יבוא בחקיקה. תיזהרו ותעשה חשבון עכשיו.

<צביקה סגל:>
כתוצאה מזה הם חיים עם תשתיות בגיל 34 שנים היום. זה הגיל הממוצע של תחנות הכוח בקליפורניה. שי להם שתי אפשרויות: או לנתק חשמל בשעות השיא. לא תאמינו, בקליפורניה כמו בניגריה, בשעות השיא לפעמים מנתקים אזורים שלמים.

או לחלופין, לקנות אנרגיה יקרה ממדינות שכנות. כתוצאה מזה בנו לחברות החשמל אינסנטיב לעמוד ביעדים. איך היא עושה את זה? בצורה מאוד פשוטה – זה עובד 15 שנה והם כבר מנוסים מכל הכיוונים. 

יש היטל התייעלות אנרגטית על חשבון החשמל של כל אחד מהתושבים – זה סכום קטן יחסית, דולרים בודדים. בכסף הזה מחזיקים קרן שמממנת התייעלות אנרגטית.

<היו"ר אמנון כהן:>
איזה יופי.

<צביקה סגל:>
לדוגמה: במקומות שאנחנו מתקינים פתרונות מהסוג הזה – יורדים ממנורות של קילוואט למנורות של פחות מחצי קילוואט. שימו לב לגודל החיסכון: מ-400 וואט לפחות מ-250 וואט. חברת החשמל והסטייט מממנת כל נקודת תאורה כזאת בהיקף של מאות דולרים. זה אומר שכל שרשרת המזון נהנית מזה. היא מממנת עד 80% מהעלות.
<היו"ר אמנון כהן:>
זאת אומרת, הקוטג' עולה יותר זול לצרכן בסוף?

<צביקה סגל:>
האבסורד הוא שהקבלנים שמתקינים את הפיתרון בשביל להשתמש בכל האינסנטיב הזה מעלים עוד את המחירים לצרכן, הצרכן מכיסו כמעט ולא מוציא כלום, הוא מקבל פיתרון כמעט בחינם ומהשנה הראשונה יש מה שנקרא: Positive cash flow.

<היו"ר אמנון כהן:>
החלטנו לנסוע לקליפורניה ללמוד את הסוגיה בהשתתפות של משרד הגנת הסביבה ומשרד הפנים, הוועדה והשלטון המקומי. צריך ללמוד את הסוגיה הזו. יישר כוח, החכמת אותנו. אנחנו רואים איך שעשו במקומות מסוימים, אפשר ללמוד. אם לא נבוא להבנות ולתובנות אז יכול להיות שנעשה חקיקה כזאת.

אנחנו רוצים לשמוע את המשרד להגנת הסביבה. מי אדוני?

<אלכס קפלן:>
אני ראש אגף שלטון מקומי במשרד להגנת הסביבה.

<היו"ר אמנון כהן:>
כמה תקציב אתם נותנים לנושא הזה?

<אלכס קפלן:>
אנחנו נותנים הרבה תקציב.

<היו"ר אמנון כהן:>
אל תגיד הרבה, תגיד מספר.

<אלכס קפלן:>
רק לסקרים אנחנו נותנים עכשיו כשני מיליון שקלים.

<היו"ר אמנון כהן:>
הוא צריך הרבה.

<אלכס קפלן:>
זה אמור להספיק כרגע ל-50 הרשויות שחתמו. אנחנו מוכנים להרחיב את זה במידה ויהיו לנו יותר בקשות. אני יודע שההגשה של העניין הזה היא עד לסוף השבוע. יש הרבה מאוד רשויות שמצטרפות בימים אלה - - -

<היו"ר אמנון כהן:>
אתם שולחים ידיעות לרשויות המקומית כדי שיגישו בקשות. הם שוכחים לפעמים. יש להם מלא צרות.

<אלכס קפלן:>
אנחנו פועלים בשיתוף פעולה מלא ומוצלח עם מרכז השלטון המקומי. אני רוצה להקדים ולומר שהמשרד להגנת הסביבה עושה שינוי ארגוני בימים אלו והוא נמצא כרגע בשיאו – חלק ממנו הוא שהוקם אשכול חדש שנקרא "אשכול שלטון מקומי" ובסופו אגף שלטון מקומי. מתוך זה שהמשרד, נהוג להגיד, היה הראשון לזהות – מישהו אמר את זה לפנינו – זיהה שרוב העומס הסביבתי מוטל היום בשלטון המקומי.
אם פעם הוא חשב שזה רק בתעשייה, היום הוא כבר יודע להגיד שיש לו בעצם שני צרכנים מרכזיים: השלטון המקומי והתעשייה, ולכן הוא בונה אגף של שלטון מקומי ובונה נהלים ודרכים איך לייעל את הטיפול הסביבתי בשלטון המקומי.

זה נכון לציין את זה בעיקר ביום הזה שכולו מוקדש לנושא השלטון המקומי. אנחנו שותפים לשתי התוכניות המרכזיות של מרכז השלטון המקומי: גם "תג הסביבה" וגם האמנה עם פורום ה-15, עם ה-18 רשויות. אנחנו מקצים שם כספים ונותנים שם הרבה מאוד עזרה - - -

<היו"ר אמנון כהן:>
איך אתם מעודדים יותר רשויות מקומיות להיכנס לאמנה?

<אלכס קפלן:>
על-ידי קול קורא שנמצא כרגע באוויר – מה שמילכה ציינה - - -

<היו"ר אמנון כהן:>
יש סוכרייה בדרך, כדי שיגידו שהם רוצים להיכנס?

<אלכס קפלן:>
אנחנו מממנים לרשויות את רוב הכנת התוכנית. אגב, זאת הפעם הראשונה שהמשרד משלם עבור התוכנית ולא מעניין אותו כל-כך איך נעשית - - -

<היו"ר אמנון כהן:>
איך אתם עובדים במגזר?

<אלכס קפלן:>
אותו דבר.

<היו"ר אמנון כהן:>
יש מגזרים שנכנסו? יש באמנה מגזרים?

<מילכה כרמל:>
יש 10 רשויות מהמגזר. שלוש מתוכן - - -

<היו"ר אמנון כהן:>
הן חלשות יותר. הם דואגים למחר לתת את המשכורת מחר בבוקר.

<אלכס קפלן:>
הקול הקורא בנוי בצורה כזאת שרשות מקבלת לפי מספר התושבים. ככל שנמצאת במדד פריפריאלי גבוה יותר ובמדד סוציו-אקונומי נמוך יותר או שילוב שלהם, היא מקבלת סיוע גבוה יותר.

<היו"ר אמנון כהן:>
זה מימון מלא של הסקר?

<אלכס קפלן:>
זה מימון של כמעט 90% או 95%.
<היו"ר אמנון כהן:>
אם אין לו את ה-10% הוא לא יכנס? אם אין לו את ה-5%?

<אלכס קפלן:>
זה 10,000-5,000 שקלים.

<היו"ר אמנון כהן:>
זה לא נורא. אתה אומר שהוא חייב גם להגיד: רוצה אני.

<אלכס קפלן:>
זה לא יהיה מה שימנע מרשות, ה-5% האלו. יוחנן ירחיב יותר בכל הנושא של - - -

<היו"ר אמנון כהן:>
מתי האגף הזה של השלטון המקומי יקום?

<אלכס קפלן:>
הוא כרגע בשלבי הקמה. יש בו שלושה עובדים והוא אמור להתרחב ולתת מענה טוב יותר מבחינת המשרד לכל הסוגיה הזאת.

<היו"ר אמנון כהן:>
הבנתי. בבקשה מר יוחנן בורשטיין.

<יוחנן בורשטיין:>
אני אתייחס למה שהעלתה מילכה בעניין התקציבים להתייעלות אנרגטית. כיום באמת התוכנית הלאומית היא הפחתת פליטת גזי חממה, והמשרד שלנו אמון על כל הפרויקטים שהם לא במגזר הביתי. השנה יש לנו תקציב של כ-100 מיליון שקלים. 15 מיליון שקלים מיועדים אך ורק לשלטון המקומי.

זה יוצא באמצעות מכרזים. כרגע נגמר השלב הראשון. אני רוצה לציין שהרשויות המקומיות שנגשו לפרויקטי התייעלות או בנייה ירוקה הן לא רק חזקות - - -

<היו"ר אמנון כהן:>
כל הנושא הזה בא באופן וולונטרי? אין פה עניין חקיקתי?
<יוחנן בורשטיין:>
אין פה חיוב, אין פה חקיקה.

<היו"ר אמנון כהן:>
למה לא חשבת שאולי צריך חקיקה? בהתחלה עושים פיילוט, רואים איך הדברים מתקדמים, עוברות שנתיים-שלוש-ארבע, אמנם יש אמנה, אבל אנחנו כמדינה צריכים לראות אם יש כשל ולפעמים אנחנו צריכים גם להכין חקיקה ולחייב כי זה נושא טוב וחשוב אבל זה לא הולך בסוכרייה שנותנים – אתה אומר: אני מממן את הסקר, אני עושה את זה והוא אומר: אני לא רוצה, תעזוב אותי.

<יוחנן בורשטיין:>
אדוני היושב-ראש, אין ספק שיש כשל, כי ברור שיש הרבה התייעלות שאפשר לעשות ויש הרבה כסף על השולחן וזה לא נעשה, אבל ידוע שחקיקה שמחייבת בצעדים גם מחייבת הרבה תקציב. כנראה שזאת הסיבה - - -

<היו"ר אמנון כהן:>
אנחנו לא יכולים לעשות את זה, כמו ששמענו, BOT או התקשרות לטווח ארוך. אנחנו יכולים לבנות את זה יפה. לא חייב כסף, לא תמיד כסף.

<יוחנן בורשטיין:>
נכון.  אני - - -

<היו"ר אמנון כהן:>
כסף גם חשוב. אם אני, כמדינה, רוצה לעודד שלטון מקומי להיכנס לאיזשהו פרוייקט לאומי אז אני חייב תקציב ראשוני לתת, אין מה לעשות.
<יוחנן בורשטיין:>
אני מסכים איתך לגמרי. אנחנו באמת כרגע בשלבי התחלה של עבודה עם השלטון המקומי לגבי פיילוט משמעותי של תאורת חוץ ולממן אותו דרך התוכנית הלאומי, כדי להתחיל - - -

<היו"ר אמנון כהן:>
מה סך כל התקציב שאתם מייעדים לנושא הזה במשרד? רק לסקר או גם להחלפת מנורות?

<יוחנן בורשטיין:>
כרגע, ב-2012, יש תקציב של 15 מיליון ₪ - - -

<היו"ר אמנון כהן:>
זה רק לסקרים?

<יוחנן בורשטיין:>
לא, לא. עבור ביצוע בפועל של פרויקטים של התייעלות אנרגטית. זה לא רק תאורה זה גם פרויקטים אחרים. זה 15 מיליון מתוך כ-110 מיליון. אנחנו מתכוונים, אנחנו עובדים עכשיו כדי לייעל את זה עוד יותר, כדי שלסבב הבא יהיו יותר רשויות שיוכלו לגשת.

בנוסף, התחלנו לעבוד ולבדוק עם השלטון המקומי אם אפשר לקחת, כמו שהצגת, ולעשות פיילוט ראשוני שיזרים הרבה כסף בשביל לעשות קבוצה ראשונית של הרבה רשויות ולרוץ איתן בשנים הבאות.

<היו"ר אמנון כהן:>
לפי הניסיון הלא מועט שיש לי עם האוצר, גם הוא יש לו עניין שהשלטון המקומי יתחזק יותר ויוכל לעמוד בכוחות עצמו. אם הוא רואה פרויקט שהוא משקיע בו בהתחלה אבל בטווח יותר ארוך הוא רואה שהרשות יכולה להתייעל וגם לחסוך, והאוצר גם יבין שבעתיד ייתן פחות לרווחה, פחות לחינוך כי לרשות יהיה הכסף שלה, אז האוצר יכול דווקא לתמוך בדבר הזה.
יכול האוצר להגיד: 200 מיליון אני שם עכשיו והשלטון המקומי יקבל את הפרויקט הלאומי הזה, נקדם את זה, אולי אפילו כהוראת שעה או כפיילוט, לא משנה – כפרויקט לאומי, ואז נקדם. חשבתם על זה? כי אם לא אנחנו צריכים ליזום. אם הממשלה נרדמת בשמירה – חברי הכנסת פה מחוקקים.

<יוחנן בורשטיין:>
אנחנו נשמח אם, איך אומרים, יגיעו עוד תקציבים לנושא הזה ויהיה יותר תקציב - - -

<היו"ר אמנון כהן:>
יש פה מישהו ממשרד האוצר?

<מילכה כרמל:>
אנחנו לא חושבים שצריך פיילוט.

<היו"ר אמנון כהן:>
אני שואל, אני לומד עכשיו נושא חדש וחשוב. אני רוצה לקדם אותו.

<מילכה כרמל:>
לא, לא צריך פיילוט. הוא הציע פיילוט.

<היו"ר אמנון כהן:>
יוחנן, יש לך עוד משהו? אני רוצה לשמוע את משרד הפנים. מי אדוני, לפרוטוקול.

<איתי קורן:>
אני כלכלן במנהל השלטון המקומי במשרד הפנים. 
<היו"ר אמנון כהן:>
כלכלן. מבחינת כסף – מה אתה אומר?

<איתי קורן:>
אני רוצה לחדד נקודה: כחלק מתקצוב רשויות מקומיות בנושא מענק איזון לפיתוח, כשמדברים על 280 מיליון שקלים שמקבלות רשויות מקומיות כמענק איזון, יש לנו שלוש קבוצות: קבוצה אל"ף היא קבוצת חובה. רשות מקומית, כחלק מפרויקטים שהיא מגישה למשרד הפנים כחובה, אחד מהפרויקטים זה גם פיתוח והשקעה בנושא הזה של התייעלות אנרגטית – למעשה, תאורת רחוב.

<היו"ר אמנון כהן:>
כמו שביקשו,  שאתה מסמן 10%? אתה לא יכול סמן?

<איתי קורן:>
אני לא רוצה להיכנס לזה.

<היו"ר אמנון כהן:>
אבל אם לא תיכנס לזה, יש כאלה שיעשו ויש כאלה שלא יעשו.

<איתי קורן:>
אבל יש פה פרויקטים שהם פרויקטי חובה, שהרשות המקומית מחויבת, משרד הפנים מחייב אותם לנתב את הכספים לנושא הזה.
<היו"ר אמנון כהן:>
יועץ משפטי ממשרד הפנים, מה לגבי מכרזים? תתייחס לזה. שמעת פה דברים גם לגבי התקשרות לטווח ארוך, גם פרוייקט בשיטה של BOT. לעודד יותר כי אם לא – אנחנו ניזום חקיקה.

<נתן בביוף:>
דיבר פה מר לבנה, ראש המועצה בשוהם, על חסמים של משרד הפנים בנושא הזה. אני מוכרח לומר שאני לא כל-כך מכיר, אבל הוא יכול להעיד שכשר הוא הביא לראשונה – הוא הראשון שהיה – את ההסכמים - - -

<היו"ר אמנון כהן:>
הוא היה אז ראש מועצה. עכשיו הוא ראש עירייה כבר.

<גיל לבנה:>
נשארתי באותה דרגה.

<היו"ר אמנון כהן:>
אותה דרגה אתה אומר. תתקדם. כמה חסר לך? 3,000-2,000 תושבים?

<גיל לבנה:>
לא חסר. לא סופר, לא סופר. אני חוסך, לא סופר.

<היו"ר אמנון כהן:>
ברכה, ברכה.

<נתן בביוף:>
מר לבנה היה הראשון שהביא לאישור שר הפנים הסכם של השכרת מבני ציבור ברשות לתאים פוטו-וולטאיים. ואנחנו נרתמנו לזה במהירות ואישרנו את ההסכם. ולא רק זאת אלא באישורו הפנינו רשויות חלשות שאין להן את היכולת לעשות הסכמים מורכבים לחוזה שלו כחוזה מדף. ואז, כאשר הם השתמשו בחוזה שלו אנחנו אישרנו את זה במהירות שיא "במסלול ירוק". אנחנו לא  מעכבים שום דבר, בטח נותנים עדיפות לפרויקטים של התייעלות אנרגטית
לגבי BOT – אני לא בדיוק מכיר, הרי זה פה - - -
<היו"ר אמנון כהן:>
התקשרות לטווח ארוך, מעל חמש שנים.

<נתן בביוף:>
אני מכיר מה זה פרויקט BOT, פשוט כאן מדובר על חיסכון ולא רווח אז קצת קשה פה להבין איך ייעשה - - -

<היו"ר אמנון כהן:>
אבל אם יבוא יזם שיגיד: רוצה אני אבל תן לי טווח שאני אחזיר את ההשקעה שלי מתוך החיסכון של האנרגיה, לא ממשהו אחר. כלכלנים יודעים לעבוד, משקיע יודע לעבוד. אבל אתה מבחינתך צריך למצוא נוסחה שלא תגביל אותו כמו שיש במכרזים אחרים עד חמש שנים, אישור שר וכל הסיפור הזה. להיות פה יותר גמיש, למצוא נוסחה מתאימה בנושא האנרגטי.

<נתן בביוף:>
צריך אישור שר פנים כאשר מדובר, בראש ובראשונה, בעשייה במקרקעין כמשאב מוגבל. כאשר מדובר בשימוש במקרקעין ייחודי לתקופה של למעלה מחמש שנים, צריך אישור שר הפנים. זה עדיין לא אומר שזה מהווה חסם.

<היו"ר אמנון כהן:>
אבל אם זה משליך על זה – אז זה חסם. אם אתה אומר לי: אני מבודד את זה או מסלול אחר – כמו שאמרת "מסלול ירוק" – לא מגביל אותך, תעשה התקשרות כזאת או אחרת עם כל מי שתרצה, העיקר תעמוד באמות מידה כאלה – תתווה אותו, לא אכפת לי – אבל אל תגביל אותו, כמו במקרקעין. אתה אומר שמקרקעין יש היגיון, פה אין היגיון, למה אתה מגביל?

<נתן בביוף:>
בסדר. אני לא מכיר פרויקט שהובא לשולחננו, לשולחן השר, ויש איזה עיכוב.
<היו"ר אמנון כהן:>
לא, זה כשהפרויקט נכנס. אבל זה לא יכול להיכנס כל עוד החסם הזה קיים. כל עוד החסם הזה של חמש שנים הוא לא יכול להיכנס לתהליך בכלל.

<גמי ברזילי:>
לעיריית רהט אתם לא מאשרים את הנושא של תאים פוטו-וולטאיים בכלל העניין של החמש שנים. זה עדכני לפני שלושה חודשים.

<נתן בביוף:>
אני אדבר איתך בנפרד על הסכם השכרת מבנים. אבל הסכם השכרת מבנים לתאים פוטו-וולטאיים אנחנו לא מאשרים?

<גמי ברזילי:>
כן. לא אישרו להם בגלל החמש שנים.

<היו"ר אמנון כהן:>
נתן, אתה תעשה עבודת מטה. תבחן את הסוגיה הזאת: מה לגבי התקשרות לטווח יותר ארוך מחמש שנים.

<גיל לבנה:>
הוא אומר שניתן יהיה לעשות "מסלול ירוק". אין מניעה עקרונית לאשר התקשרות ארוכה כזאת. יינתן "מסלול ירוק" לבקשות שיוגשו. יאושר איזשהו אב-טיפוס - - -

<נתן בביוף:>
נלמד את המתווה. אם אכן ניתן לאשר אב-טיפוס, כמו שעשינו בגגות פוטו-וולטאיים, אז זה אפשרי.

<היו"ר אמנון כהן:>
אז תתחיל לעשות את זה. תעשה אחד, נראה את המסלול. תהיה אור לרשויות אחרות. אור חסכוני. אתם רוצים לדבר גם על הנושא השני?

<גיל לבנה:>
אנחנו רוצים לשמוע את המשרד לאנרגיה ומים.

<היו"ר אמנון כהן:>
אז בקצרה. אנרגיה ומים.

<גמי ברזילי:>
אפשר להוסיף עוד דבר?

<היו"ר אמנון כהן:>
אני חייב לסיים בשעה 11:00.
<גמי ברזילי:>
משפט אחד.

<היו"ר אמנון כהן:>
אין לי בעיה, אבל תחליטו אתם – כי אני יכול לסגור באמצע. אני רוצה לסכם גם את הדיון. זה דיון חשוב.

<גמי ברזילי:>
אדוני שאל לגבי השתתפות המגזר בנושא של "תג הסביבה" אני רוצה להגיד שהעיר סכנין, עיר ערבית גדולה בצפון, היא עיר פיילוט בתוך הפרויקט הזה. עיר שוכה לטיפול אינטנסיבי ומימוני.

<היו"ר אמנון כהן:>
אבל זה לא מספיק, צריך עוד כמה.

<עמיחי דרורי:>
אני ממשרד האנרגיה והמים.

<היו"ר אמנון כהן:>
איך אתם משתלבים?

<עמיחי דרורי:>
אנחנו מברכים את השלטון המקומי וגם אותך, אדוני היו"ר, על כך שגם השכלת לקיים דיון בנושא. יש אספקטים רחבים יותר מאשר דווקא תאורה בהם אני תכף אגע. אבל גם מברכים את השלטון המקומי על כך שהם בהחלט נחלצים חושים פה על מנת לבצע ולקדם את פעולות ההתייעלות האנרגטית האלו.

אני רוצה להצביע על כך שיש פרק מיוחד על השלטון המקומי ולרשויות המקומיות בתוכנית הלאומית של המשרד – אז התשתיות הלאומיות, היום אנרגיה והמים – בנושא הרשויות המקומיות והשלטון המקומי.

שם נכללת ההמלצה שלנו, כולל תחשיבים כלכליים והכול, לגבי הן הכדאיות במתן תמריצים והן בהטבות מיסוי וגם בהקצאת ערבויות מדינה לרשויות שהן מעמד סוציו-אקונומי נמוך יותר.

<היו"ר אמנון כהן:>
אני שואל, האם אתם נוטלים עליכם את האחריות של ערבות מדינה?

<עמיחי דרורי:>
התוכנית הלאומית שאותה גיבש המשרד הייתה ביולי 2010. החלטת הממשלה של התייעלות אנרגטית הפחתת פליטות הייתה בנובמבר 2010. מתוקף החלטת ממשלה הזו, למעשה, נכבלו חלק מהסמכויות שלנו לפעילות בנושא, לצערנו. 
אבל יש עדיין מישורים שבהחלט נוכל לקדם ולסייע בהם. הנקודה שערבויות מדינה, כרגע, מתוקף החלטת ממשלה, היא לא סמכות שלנו, אבל אנחנו בהחלט - - -

<היו"ר אמנון כהן:>
בסמכות של מי?

<עמיחי דרורי:>
נראה לי שהיא לא בסמכות של אף אחד. כלומר, הדבר הזה לא הוגדר מתוקף החלטת הממשלה.
<היו"ר אמנון כהן:>
מה התפקיד שלכם בכוח?

<עמיחי דרורי:>
דבר ראשון - - -

<היו"ר אמנון כהן:>
חוץ מזה שאתם אנרגיה, חוץ מהשם?

<עמיחי דרורי:>
חוץ מהפרט השולי הזה שאנחנו אנרגיה ולמעשה הקריטריונים האנרגטיים שהחברים מתבססים עליהם בעבודה – עבדנו עם מילכה באופן צמוד – אז הם מתבססים גם על סמך עבודה משותפת. אנחנו נתנו את ההמלצות שלנו מתוקף האחריות שלנו למשק האנרגיה - - -

<היו"ר אמנון כהן:>
כסף?

<עמיחי דרורי:>
כסף, אדוני – בהחלטת ממשלה אחרונה אין בדמות ערבויות מדינה.

<גיל לבנה:>
לא. אין תקציבים. משרד האנרגיה לא מתקצב את הרשויות.

<עמיחי דרורי:>
לא, לא, לא. כאן אני רוצה לחדד.

<היו"ר אמנון כהן:>
אתה משלם משהו?

<עמיחי דרורי:>
כן. כאן אני רוצה לחדד.

<היו"ר אמנון כהן:>
כן? כמה? איך הולך? דבר איתי כסף עכשיו.

<עמיחי דרורי:>
שאלת לגבי ערבויות מדינה אז התחלתי לענות.

<היו"ר אמנון כהן:>
גם. הבנתי שאין ערבויות. עכשיו כסף.

<עמיחי דרורי:>
דבר ראשון, גם בשנת 2011 וגם בשנת 2012 אנחנו יוצאים בתוכנית לתמיכה בביצוע סקרי אנרגיה בהיקף של 4-3.5 מיליון ₪. יש לנו גם תוכנית - - -

<היו"ר אמנון כהן:>
עוד אחד?

<עמיחי דרורי:>
כן, מצוין.

<היו"ר אמנון כהן:>
רגע. עוד אחד? עוד סקר?

<עמיחי דרורי:>
לא עוד סקר. אין כפילויות בסופו של דבר.

<תומר רוזנר:>
אין שיתוף פעולה בין המשרדים.

<היו"ר אמנון כהן:>
בשביל מה עוד סקרים? אולי תיתן למשהו אחר? כי הוא אומר: אני עושה סקרים. אתה – אנחנו ממשלה, אנחנו לא גוף אחר. זה כסף ציבורי, כן?

<מילכה כרמל:>
זה גם וגם.

<גיל לבנה:>
הוא עושה סקרים ל-50 רשויות ויש 250.

<היו"ר אמנון כהן:>
סליחה, סליחה. יש עבודת מטה, המשרד להגנת הסביבה, יש עבודת מטה שאתם אומרים אלו רשויות אנחנו נתקצב ואילו הם יתקצבו או שזה כל אחד - - -
<עמיחי דרורי:>
אין כפל מענקים, אדוני היו"ר.

<היו"ר אמנון כהן:>
לא דיברתי על מענק. דיברתי על סקר.

<עמיחי דרורי:>
אין כפל מענקים לביצוע סקרים. אין.

<היו"ר אמנון כהן:>
אתה מקבל רשימה איפה עשו כבר סקרים ואיפה אתה לא עושה?

<עמיחי דרורי:>
נכון. למעשה מוגדר במכרז שאם - - -

<היו"ר אמנון כהן:>
מה ההגדרה? הסקר שאתה עושה ומה שהם עושים סקר – זה אותו דבר?

<עמיחי דרורי:>
זה אותו דבר, כן. זה מיפוי פוטנציאל - - -

<היו"ר אמנון כהן:>
אז למה לא לעשות - - -

<מילכה כרמל:>
לא. זה לא אותו דבר.

<עמיחי דרורי:>
זה דומה מאוד.

<גיל לבנה:>
אבל הכסף האמיתי הוא לא בסקרים, הוא בהשקעות.

<עמיחי דרורי:>
נכון, נכון, נכון.

<גיל לבנה:>
אנחנו מדברים על 200 מיליון שקל שצריך להשקיע בתאורת חוץ וזה המשרד שלכם צריך לשים את הכסף.

<היו"ר אמנון כהן:>
בעבודת מטה, מי קבע שאתם צריכים לעשות סקרים?

<עמיחי דרורי:>
מתוקף החלטת ממשלה מנובמבר 2010 - - -

<היו"ר אמנון כהן:>
רגע. המשרד להגנת הסביבה – מי קבע שאתם עושים סקרים?

<אלכס קפלן:>
אנחנו לא חיכינו לאף אחד. ראינו שהנושא מספיק חשוב אז נכנסנו, אתה יודע - - -

<עמיחי דרורי:>
רגע, רגע, אני רוצה להבין - - -

<מילכה כרמל:>
סליחה, זה לא אותו סקר. אם אתם רוצים - - -

<היו"ר אמנון כהן:>
לא צריך עשרה סקרים, חברה. יודעים אל"ף, בי"ת, גימ"ל, דל"ת – בשביל מה לבזבז כסף?

<עמיחי דרורי:>
אני מכיר את החלטת ממשלה - - -

<היו"ר אמנון כהן:>
אחד יעשה סקר ואחד ייתן כסף לתאורה, להחליף מנורות.

<עמיחי דרורי:>
אני מכיר את החלטת ממשלה לפני ולפנים. אני לא יודע מי הזדרז - - -
<היו"ר אמנון כהן:>
תודה, תודה. יש גם כשלים בהחלטות ממשלה.

<עמיחי דרורי:>
רק רגע, אני אשמח להשלים.

<היו"ר אמנון כהן:>
משפט אחרון?

<עמיחי דרורי:>
שניים ברשותך. הקצינו בשנה שעברה ונקצה השנה מספר מיליונים לתמיכה בביצוע סקרים. דבר שני, אני מכיר את החלטת ממשלה לגבי סקרים ומוגדר שם, ברחל בתך הקטנה, תמיכה בביצוע סקרים באחריות – אז זה היה משרד התשתיות הלאומיות - - -

<היו"ר אמנון כהן:>
הלאה, נו.

<עמיחי דרורי:>
מענקים – בשנה שעברה הקצינו כשישה מיליוני שקלים, לאו דווקא לרשויות המקומיות, אבל הרשויות המקומיות יכלו בהחלט להגיש הצעות ואפילו - - -

<היו"ר אמנון כהן:>
למי אתם הקציתם? דבר אלי, למי הקציתם שישה מיליון?

<עמיחי דרורי:>
גם למגזר השלטון המקומי וגם למגזר התעשייתי.

<קריאה:>
למי?

<היו"ר אמנון כהן:>
למגזר התעשייתי?

<עמיחי דרורי:>
אני לא זוכר כרגע את כל רשימות השמות ובפרט של הרשויות. אבל בהחלט היו רשויות - - -

<היו"ר אמנון כהן:>
הבנתי. טוב, תודה, תודה.

<עמיחי דרורי:>
רק רגע.

<היו"ר אמנון כהן:>
תודה, הבנתי. תודה. מי אדוני בסוף?

<דובי שפיגלר:>
אני מהוועד הבינלאומי להתחממות כדור הארץ של האומות המאוחדות. הפליא אותי הבחורצי'ק פה. ישראל הוגדרה כמדינה מתפתחת על פי כל אמות מידה, חתומה - - -

<היו"ר אמנון כהן:>
אנחנו ב-OECD.

<דובי שפיגלר:>
לא, לא. אתה מוגדר ב-UNFCCC כמדינה מתפתחת. נקודה. בגלל שאתה מתפתחת ובגלל שמקינזי הגדירו שמדינת ישראל מזהמת כ-73 מיליון טון CO2 מדי שנה, יש לך אפשרות לקבל את המימון המלא לביצוע התהליכים האלה.
המימון הזה נמצא פלוס תחזוקת המערכות ל-10 שנים או ל-21 שנים. הייתי אצל גיל לבנה לפני הרבה מאוד שנים – הייתה לנו שיחה בערב בשוהם, דיברנו על הנושא הזה – לצערי הרב, הרשויות לא מבינות שיש להן כאן כלי כלכלי והן יכולות להפסיק לרוץ לממשלה. לא צריך לרוץ לממשלה, יש אפשרות לקבל את הכסף הזה.

<גיל לבנה:>
CDM (Clean Development Mechanism)?

<דובי שפיגלר:>
ה-CDM. ואל תפסול את זה. מדינת ישראל היא המדינה שמשתמשת הכי פחות ב-CDN בעולם כולו.

<היו"ר אמנון כהן:>
למה לא?

<מילכה כרמל:>
רק הביורוקרטיה - - -

<גיל לבנה:>
עזוב. אני רק צריך לשלם לו כל-כך הרבה כסף בשביל להגיש את הבקשה.

<היו"ר אמנון כהן:>
כמה עולה להגיש בקשה?

<גיל לבנה:>
80 אלף אירו.

<היו"ר אמנון כהן:>
כמה? 80 אלף אירו. הבנתי.
<דובי שפיגלר:>
והפוטנציאל לקבל את מלוא הכסף.

<היו"ר אמנון כהן:>
אבל היזם מוכן לספוג את זה כדי שתעשה אצלו את הדבר.

<גיל לבנה:>
אם הוא נותן לי ערבות שאני זוכה גם בבקשה – בבקשה.

<דובי שפיגלר:>
בהחלט. כל עוד אתה מדינה מתפתחת, אתה מקבל את מלוא המימון.

<היו"ר אמנון כהן:>
אני מבקש לקיים דיון מעמיק בנושא הזה בשלטון המקומי ותמצאו את הנוסחה הממתינה. הכול פתוח. זה נושא חדש. אני חייב לסכם את הדיון הזה. אין לי ברירה, אני מצטער. מי גברתי?

<אינה ניסבאום:>
אני יושבת ראש הוועדה הישראלית להנדסת המאור.

<היו"ר אמנון כהן:>
בואי לשולחן. שוב שמך לפרוטוקול, ואנחנו ניתן לך שתי דקות, בבקשה. איך את מתחברת לתמונה שלנו?

<אינה ניסבאום:>
אני יושבת ראש הוועדה הישראלית להנדסת המאור של כל מתכנני התאורה בארץ. זה נורא נחמד. סקרים זה דבר נהדר, טכנולוגיה זה דבר נפלא. אנחנו בעולם שמתקדם ומתפתח – זה עולה כסף.

יש דבר הרבה יותר פשוט: אנחנו כולנו יודעים שהתאורה בכבישים בארץ היא הרבה מעל מה שנדרש. יש לנו כבישים חדשים במיוחד שאנחנו צריכים משקפי שמש. בוועדה הישראלית להנדסת המאור עבדנו קשה בשביל לאמץ תקן אירופאי.

כל התקינה בתחום התאורה צמודה לתקינה האירופאית בארץ. יש לנו קרוב לשנתיים תקן אירופאי שמאפשר לחסוך כ-30% מצריכת האנרגיה לתאורה בכבישים. משרד התחבורה לא עושה עם זה כלום בשלב הזה. פשוט חבל. התקן האירופאי חי טוב מאוד עשר שנים.

<היו"ר אמנון כהן:>
תודה, אני מבין. זה חשוב. לא לשלטון המקומי אבל זה חשוב למדינה.

<גיל לבנה:>
גם תאורת הכבישים שלנו.

<היו"ר אמנון כהן:>
היא אומרת בינעירוני.

<גיל לבנה:>
אנחנו כפופים לתקן של משרד התחבורה.

<היו"ר אמנון כהן:>
כבוד הדוקטור, תעבירי בבקשה פנייה מסודרת. אני אשב עם שר התחבורה ואנחנו נמצא נוסחה מתאימה. אנחנו נמצא את הנוסחה.
<מילכה כרמל:>
אנחנו רוצים שהתקן יהיה מחייב.

<היו"ר אמנון כהן:>
אני חושב שהנושא הזה חשוב ונראה איך אנחנו מקדמים את זה.

<צביקה סגל:>
אנחנו אחת המדינות הכי מוארות בעולם.

<היו"ר אמנון כהן:>
ברוך השם. אבל צריך לחסוך גם באנרגיה. אני רוצה לסכם את הדיון - - -
<עמיחי דרורי:>
אדוני היו"ר, אדוני היו"ר, עוד מילה.
<היו"ר אמנון כהן:>
שום מילה. אני מסכם את הדיון החשוב הזה בנושא של אנרגיה בתאורת חוץ בשלטון המקומי. אני שמח שבאמת קיימתי והחכמתי בנושא הזה. אנחנו רואים כאן ואנחנו מבקשים, קודם כל, לברך את השלטון המקומי על העבודה שעשיתם וגם כל הנושא של האמנה ולחבר רשויות מקומיות נוספות לתוך האמנה.
אנחנו גם חושבים שהמשרד להגנת הסביבה עושה עבודה מצוינת ומרחיבה את הפעילות. אנחנו לא רואים שיתוף פעולה בין משרדי הממשלה – צריך להקים עבודת מטה. אנחנו מבקשים ממשרדי הממשלה להקים עבודת מטה: פנים, הגנת הסביבה, משרד האנרגיה, משרד האוצר. להקים עבודת מטה, ללמוד את הסוגיה. אנחנו עומדים לשירותכם. תוך חודש-חודשיים תביאו לנו עבודת מטה. אם לא, אנחנו ניכנס להליך של חקיקה. 

אנחנו כוועדה, היועץ המשפטי של הוועדה, נלמד את המודל בקליפורניה, כמו שציין פה ידידי, ללמוד את המודל הזה אם בכלל מתאים לנו פה בארץ, גם מול חברת החשמל. איך אנחנו צריכים לנווט את הדברים ברמה הלאומית. נבחן את הסוגיה הזו ואנחנו כמובן רוצים להיות עם יד על הדופק ולראות כמה שיותר רשויות ייכנסו.

משרד הפנים: אנחנו מבקשים לדאוג שיהיה "מסלול ירוק" לנושא הזה ולא תהיה הגבלה של חמש שנים – זה נושא אחר לגמרי. השלטון המקומי יעשה מספר פיילוטים עם כמה רשויות שיקדמו את הנושא הזה. במידה ואתם תראו שיש כשלים ועדיין הנושא של המכרז הזה מהווה איזהו כשל ואיזשהו מצב שאתה לא יכול להתקדם – אז לחזור אלינו ונעשה את זה בחקיקה. אנחנו יודעים לחוקק או שאנחנו יודעים גם לדבר בהתחלה.

בהתחלה אנחנו מדברים, אבל אם לא – אנחנו, כמובן, צריכים להיכנס להליך חקיקתי. אני חושב שההצעה של השלטון המקומי – 10% מהתקציב שעובר לרשויות המקומיות, אולי אנחנו נגיד שעד 10% ילך או שאתם תחליטו מינוח כזה או אחר – בשביל לתת להם להתחייב כדי שייכנסו למסלולים האלה כי צורכי עמך מרובים.
לכל עיר יש לה את הצרכים שלה ואז בסדרי העדיפויות יכול ראש הרשות להגיד: כרגע זה פחות מעניין אותי, יותר מעניין אתי. יש לו דברים יותר דחופים. אבל אם לא נעשה כמדיניות וננווט משהו – אז הנושא הזה לא ייכנס לתוקפו.

חברת החשמל: אנחנו מבקשים שתעשו גם עבודת מטה מול השלטון המקומי לראות איך אתם נכנסים לנושא הזה של הסקרים, אולי. להיכנס במקום שיש קושי. הסקרים מתוקצבים בשני משרדים, אולי דווקא את המימון הראשוני – תחשבו אתם מה אתם יכולים לעשות מבחינת העבודה שלכם. אבל בפאזל הגדול כל אחד צריך לתת את החלק שלו.

אני כן חושב, שלטון מקומי, לשבת עם CDM לראות, ללמוד את המודל. יכול להיות שתבנו משהו כלכלי שכל נושא ההגשה והסיפור הזה הם יכולים לקחת על עצמם בתמורה – תמצאו נוסחה מתאימה. אם צריך אנחנו כמובן פה, תמיד פה אנחנו. אם נוכל לבוא ולהיכנס כמגשר – נוכל גם לעשות את זה. אני חושב שזה אחד הנושאים החשובים.

אנחנו מברכים את השלטון המקומי עם הפעילויות האלה וגם שאר הפעילויות. לא נספיק לדבר על הנושא השני. בנושא של חקיקה בשלטון המקומי ומעמדו לוועדה הזו יש מספר רפורמות ואנחנו גם ביקשנו משר הפנים לבחון את הסוגיה של חוק השלטון המקומי, לראות אם הוא מתאים לעידן של היום, איזה חלקים מתאימים ואיזה חלקים לא מתאימים.
בשיתוף פעולה עם השלטון המקומי נשתדל לקדם את הצעת החוק הזאת והכול אתכם ביחד כי בסופו של דבר, אתם צריכים להוציא את זה לפועל.

תודה רבה. הישיבה הזו נעולה.

<הישיבה ננעלה בשעה 11:00.>
